นิกเกอิปิดลบ 65 จุด วิตกเหตุโจมตีเมืองแมนเชสเตอร์
นิกเกอิปิดลบ 65 จุด วิตกเหตุโจมตีเมืองแมนเชสเตอร์
23 พ.ค. 2560

ดัชนีนิกเกอิตลาดหุ้นโตเกียวปิดลบในวันนี้ โดยดัชนีนิกเกอิปิดปรับตัวลง 65.00 จุด หรือ -0.33% แตะที่ 19,613.28 จุด เนื่องจากนักลงทุนวิตกกังวลหลังจากเกิดเหตุก่อการร้ายที่เมืองแมนเชสเตอร์ของอังกฤษ นอกจากนี้ นักลงทุนยังระมัดระวังการซื้อขายก่อนที่ประธานาธิบดีโดนัลด์ ทรัมป์ จะเสนอร่างงบประมาณในช่วงเวลาต่อไปของวันนี้
ข่าวการลอบวางระเบิดในงานคอนเสิร์ตที่เมืองแมนเชสเตอร์ ซึ่งคร่าชีวิตประชาชน 19 ราย และบาดเจ็บอีก 50 รายนั้น ได้ส่งผลให้เงินเยนแข็งค่าขึ้น ซึ่งสร้างแรงกดดันให้กับหุ้นกลุ่มส่งออก โดยหุ้นกลุ่มส่งออกร่วงลง โดยหุ้นนิสสัน มอเตอร์ ปรับตัวลง 1.5% หุ้นมาสด้า มอเตอร์ ลดลง 0.6% และหุ้นซูบารุ ร่วงลง 1.2% หุ้นฮิตาชิ ลดลง 0.9% ขณะที่นักลงทุนระมัดระวังการซื้อขายก่อนที่ประธานาธิบดีโดนัลด์ ทรัมป์ จะเสนอร่างงบประมาณในช่วงเวลาต่อไปของวันนี้
ทำเนียบขาวเปิดเผยว่า ประธานาธิบดีโดนัลด์ ทรัมป์ เตรียมปรับลดค่าใช้จ่ายของรัฐบาลลง 3.6 ล้านล้านดอลลาร์ในช่วง 10 ปีข้างหน้า เพื่อทำให้งบประมาณกลับเข้าสู่ภาวะสมดุลให้ได้ภายในปีงบประมาณ 2570
สำหรับแผนร่างงบประมาณที่จะมีการยื่นต่อสภาคองเกรสในวันนี้ ทำเนียบขาวระบุว่า รัฐบาลสหรัฐจะทุ่มเงินจำนวน 2 แสนล้านดอลลาร์ให้กับการก่อสร้างโครงสร้างพื้นฐานในช่วงระยะเวลา 10 ปี ตามมาตรการกระตุ้นเศรษฐกิจของภาครัฐ